ኢትዮጵያና ቻይና በተለያዩ መስኮች 16 ስምምነቶችን ተፈራረሙ
ጠቅላይ ሚንስትሩ ለሶሰት ቀናት ይፋዊ የስራ ጉብኝት አዲስ አበባ ከገቡት የቻይናው ጠቅላይ ሚነስትር ሊ ኪ ኪያንግ ጋር ማምሻውን  ውይይት አድረገዋል።ጠቅላይ ሚኒስትሮቹ ከውይይቱ በኋላ በሰጡት የጋራ መግለጫ ፥ ሁለቱ ሀገራት በተለያዩ መስኮች 16 ስምምነቶችን ተፈራርመዋል።ከተፈራረሟቸው ስምምነቶች መካከል ፤ የ10 አመት የሁለትዮሽ ግንኙነት ስትራቴጂ ፣ ለአዲሰ አበባ – ጂቡቲ የባቡር መስመር ፕሮጀክት ማስፈፀሚያና ለድሬዳዋ – ደዋሌ ፈጣን መንገድ ግንባታ የሚውል የብድር ስምምነት ተጠቃሾች ናቸው።የሃይል ማመንጫ ግድቦች ማስፋፊያ ፣ ማዕድን ፍለጋና የትምህርት እድልም ሌሎች ስምምነት የተደረሰባቸው ነጥቦች ናቸው።አራት የቻይና ኩባንያዎች በጥምረት የድሬዳዋ ኢንዱስትሪ ዞንን ለመገንባት የሚያስችላቸውን የመግባቢያ ሰነድ ከኢንዱስትሪ ሚኒስቴር ጋር እንደሚፈርሙም ተነግሯል።ጠቅላይ ሚኒስትር ሊ ከውይይቱ በኋላ እንደተናገሩት  ፥ ቻይና ፈጣን የኢኮኖሚ እድገት እያስመዘገበች ካለችው ኢትዮጵያ ጋር ያላትን ኢኮኖሚያዊ ግንኙነት አጠናክራ ትቀጥላለች።ጠቅላይ ሚኒስትሩ  አፍሪካን ሲጎበኙ ይህ ለመጀመሪያ ጊዜ ሲሆን ፥ ቻይና ከኢትዮጵያ እንዲሁም ከአፍሪካ ህብረት ጋር ያላትን የኢኮኖሚና የንግድ ትስስር በሚጠናከርበት ሁኔታ ላይ ምክክር  ያደርጋሉ።ሊ በነገው እለትም የአዲስ አበባ አደማ ፈጣን መንገድን እንደሚመርቁ የሚጠበቅ ሲሆን  የአለርት ህክምና ማእከልና የዱከም ኢንደስትሪ ዞንንም ይጎበኛሉ።ቻይና ከአፍሪካ ሀገራት ጋር በሚኖራት ስትራቴጂካዊ አጋርነት ላይም በአፍሪካ ህብረት አዳራሽ ተገኝተው ንግግር እንደሚያደርጉ  ይጠበቃል።ጠቅላይ ሚኒስትሩ ከኢትዮጵያ በተጨማሪ ናይጀሪያ ፣ አንጎላና ኬንያንም የሚጎበኙ ይሆናል። (ኤፍ.ቢ.ሲ.)